Predkladacia správa

Vstupom Slovenskej republiky do Európskej únie dochádza k zmenám v činnosti všetkých rezortov. Od 1. mája 2004 je colnou hranicou spoločenstva na území Slovenskej republiky len štátna hranica s Ukrajinou. V tejto súvislosti boli zrušené colné kontroly na hraničných priechodoch dislokovaných na štátnej hranici Slovenskej republiky s Českou republikou, Rakúskou republikou, Maďarskou republikou a Poľskou republikou.  Na týchto hraničných priechodoch (ďalej len „dočasné vonkajšie hranice Európskej únie“) sa naďalej vykonávajú hraničné kontroly až do nadobudnutia platnosti schengenského evaluačného rozhodnutia Rady EÚ podľa článku 3 ods. 2 Aktu o podmienkach pristúpenia. Táto úloha je súčasťou Schengenského akčného plánu Slovenskej republiky, ktorý obsahuje opatrenia potrebné na aplikáciu schengenského acquis a spoluprácu s členskými štátmi Európskej únie pri jeho implementácii. Z dôvodu, že na dočasných vonkajších hraniciach EÚ od 1. mája 2004 nepôsobia zložky colnej správy, navrhuje sa zmena kompetencie na schvaľovanie otvárania, zrušenia a zmenu charakteru hraničných priechodov. 

Na základe rokovaní medzi Colným riaditeľstvom Slovenskej republiky a Prezídiom Policajného zboru sa navrhuje presun kompetencií na schvaľovanie otvárania, zrušenia a zmeny charakteru hraničných priechodov na dočasných vonkajších hraniciach EÚ na Ministerstvo vnútra Slovenskej republiky. 

Keďže na vonkajšej hranici Európskej únie (štátna hranica s Ukrajinou) colná správa naďalej vykonáva colné kontroly a v tejto oblasti nedošlo v dôsledku vstupu Slovenskej republiky do Európskej únie k žiadnej zmene, nie je dôvod na zmenu gescie nad otváraním, zrušením a zmenou charakteru colných priechodov, ktorú má Ministerstvo financií Slovenskej republiky podľa zákona č. 240/2001 Z. z. o orgánoch štátnej správy v colníctve v znení neskorších predpisov.

Z Dohody medzi vládou Slovenskej republiky a vládou Českej republiky o výstavbe preložky cesty II/426 a objektov spoločného cestného hraničného priechodu na území Slovenskej republiky a o výstavbe preložky cesty I/70 na území Českej republiky v lokalite Skalica – Sudoměřice vyplýva pre Slovenskú republiku záväzok zabezpečiť výstavbu objektov tohto hraničného priechodu. Tento záväzok je potrebné splniť, avšak po dohode s Českou republikou sa bude realizovať úsporný variant výstavby.

Vplyv navrhovanej úpravy na verejné financie, obyvateľov, hospodárenie podnikateľskej sféry, životné prostredie a na zamestnanosť je uvedený v doložke finančných, ekonomických, environmentálnych vplyvov a vplyvov na zamestnanosť.